|  |
| --- |
| **Erzsébetvárosi Értéktár Bizottság**  **Szücs Balázs elnök** |

Iktatószám:

**ELŐTERJESZTÉS**

**az Erzsébetvárosi Értéktár Bizottság** **2024. május 29-i ülésére**

|  |  |
| --- | --- |
| **Tárgy:** | Döntés Erzsébetvárosi Értéktárba történő felvételről |

**Készítette:**

Fehérvári Anita

művelődési és sport referens

**Tisztelt Bizottság!**

Jelen előterjesztés keretében az elmúlt időszakban az Erzsébetvárosi Értéktárba történő felvételre beérkezett javaslatok megtárgyalására kérem a tisztelt Bizottságot. A jogszabály szerinti részletes javaslattételi dokumentációt Bóka B. László, az Bizottság titkára összeállította, amely az előterjesztés 1-9. mellékletét képezi. A javaslatok kötelező, 3. számú mellékletét képező adatkezeléshez és felhasználáshoz történő hozzájáruló nyilatkozatokat a Bizottság üléséig beszerezzük.

A javaslatok között szerepel egy, egyszerűsített javaslattételi nyomtatványon beérkezett lakossági javaslat részletes dokumentációja is. A Bizottság 2022. február 21-ei ülésén meghatározott munkamenet értelmében az egyszerűsített javaslattételi dokumentáció alapján a Bizottság előzetesen dönt arról, hogy a Bizottság titkára elkészítse-e a részletes dokumentációt. Az idő rövidségére tekintettel az előzetes bírálatra nem került sor, így a Budapesti Lantos Kórus esetén a jelen előterjesztés tartalmazza a lakossági javaslattételt és a részletes dokumentációt is.

A Bizottság Szervezeti és Működési Szabályzatának VI. fejezete rendelkezik a javaslattételre és döntéshozatalra vonatkozó szabályokról, amelynek értelmében a beérkezett javaslatot a Bizottság megvizsgálja, alaki vagy tartalmi hiányosság esetén a javaslattevőt egy alkalommal hiánypótlásra szólíthatja fel. A Bizottság a települési értéktárba történő felvételről a javaslat benyújtását követő 90 napon belül dönt, amelybe nem számít bele a hiánypótlás teljesítéséig eltelt idő.

A beérkezett javaslatok rövid indokolása az alábbiakban olvasható:

**Benkő László életműve**

A Kossuth- és Liszt Ferenc díjas magyar zenész, az OMEGA együttes billentyűse tanulmányait a fővárosban kezdte el. Középiskolás korában kezdett zenélni, rövid ideig tagja volt a Benkó Dixieland Bandnek, majd a Próféta együttesben játszott, amely az Omega egyik elődjének tekinthető. Az Omega fennállását 1962. szeptember 23-tól számítják. Az együttes első évtizedében Benkő szerepköre többször változott: kezdetben zongorán játszott, majd orgonán. Egy idő után kizárólag billentyűs hangszereken játszott, beleértve a szintetizátort, amit 1973-ban az Omega használt először Magyarországon. Első szerzeménye a XX. századi városlakó volt. 2005-ben az Eurovíziós Dalfesztivál magyarországi nemzeti válogatójának egyik zsűritagja volt a Magyar Televízióban. 2009-től a szombathelyi Weöres Sándor Színház zenei vezetője. Életműve, népszerűsége, az Omega együttes máig tartó ismertsége és népszerűsége, valamint az a tény, hogy haláláig a Rákóczi út 80-as számú házban lakott érdemesíti arra, hogy életműve az Erzsébetvárosi Értéktár része legyen.

**Budapesti Lantos Kórus**

A Rottenbiller utca 16-22. szám alatt próbáló Budapesti Lantos Kórus elődje 1950-ben jött létre, majd 1990-től Budapesti Ifjúsági Kórus néven működött tovább. 2017 márciusában a kórus alapítójának, Lantos Rezső Liszt-díjas karnagy tiszteletére vette fel a Lantos nevet. A kórus repertoárjában misék, oratóriumok és a cappella művek (egyházi kórusművek, versmegzenésítések, népdalfeldolgozások) találhatók, többet közülük szerzőjük az énekkarnak vagy karnagyának ajánlott. Hosszú múltja során számtalan fesztiválon és versenyen sikerrel szerepelt az együttes. Turnéztak többek között Hollandiában, Csehországban, Ausztriában, Franciaországban. A Budapesti Lantos Kórus hosszú évek kimagasló művészeti és közösségteremtő munkájával nem csupán egy éneklő közösség, hanem a magyar kórusélet különleges jelensége. Példamutató, a legnemesebb hagyományokat megőrző, hét évtizedes tevékenységük alapján méltók az értéktárba történő felvételre.

**EMKE kávéház**

Az EMKE, az Erdélyi Magyar Közművelődési Egyesület nevű civil szervezet neve, az egyesület eredetileg Kolozsvárott 1885-ben alakult meg azzal a céllal, hogy a magyar nyelvet és nemzeti öntudatot, „testvéri érzést” erősítse az erdélyi magyarok között. A kávéház 1894-ben nyitotta meg kapuit. Az akkori még inkább külvárosias Kerepesi út egyre felkapottabb lett, és az EMKE híre is gyorsan terjedni kezdett. A kávéház gyors felfutásában az is szerepet játszott, hogy a Népszínház (később Nemzeti Színház) színészei is ide jártak, köztük Blaha Lujza is. A vendéglátóhelyen gazdag újságkínálat állt rendelkezésre a vendégek számára, emellett a polcokon a Pallas Nagylexikon kötetei sorakoztak és a kávéházban kölcsönkönyvtár is működött. Ami igazán megkülönböztette a konkurenciától, az a cigányzene volt. Később cukrászdát és egy bárt rendezett be a tulajdonos, amely az 1920-as években újdonságnak számított magas pultjával és bárszékeivel, este pedig kabaréműsorral szórakoztatták a vendégeket. 1949-ben államosították, 1956-ban az épületet ismét rommá lőtték, ekkor a hely nagyobb kárt szenvedett, mint a világháború idején. Öt éven át tartó felújítás után 1961-ben nyitott meg újra. A legendás kávéház helyén a rendszerváltás után egy ideig sörbár üzemelt, jelenleg bankfiókoknak ad otthont. Az EMKE-t, bár már csak nevében létezik, még ma is fogalomként, tájékozódási pontként értelmezik a fővárosiak. Mivel betűszó ma is él a pestiek emlékezetében a kávéház története, múltja mindenképpen érdemessé teszik, hogy az Erzsébetvárosi Értéktár része legyen.

**Kertész Imre életműve**

A Nobel-díjas és Kossuth-díjas író, műfordító 1929. november 9-én született Budapesten Kertész László kereskedő és Jakab Aranka fiaként a Rákóczi út 78-as számú házban. Tizennégy évesen, 1944-ben Auschwitzba deportálták, ahonnan a buchenwaldi, majd a zeitzi munkatáborba került. A táborok felszabadítását követően, 1945-ben tért vissza Budapestre, ahol a gimnázium befejezésével újságíróként és gyári munkásként is dolgozott. Az ötvenes évek közepén találta meg hivatását és határozta el, hogy regényíró lesz. Az irodalmi sikert Kertész számára a rendszerváltást követő időszak hozta el. A kilencvenes évektől kezdődően Európa-szerte ismert és elismert íróvá vált. 2002 október 10-én első magyar íróként irodalmi Nobel-díjjal tüntették ki Sorstalanság című regényéért. Bár még ma sem köztudott, hogy Kertész Imre Erzsébetváros szülötte, de nem lehet kétséges, hogy Magyarország eleddig egyetlen Nobel-díjas írója életművének Erzsébetváros Értéktárában van a helye.

**Lakner Artúr életműve**

131 éve 1893-ban született Lakner Artúr, akinek a neve egykor fogalom volt, de ma már szinte senki sem ismeri. Különleges gyerekszínházában, amely 20 évig működött olyan gyerekekből nevelt nagy színészeket, mint Ruttkai Éva, Zsolnai Hédi, Galambos Erzsi, Harkányi Endre, Kishegyi Árpád, Lakatos Gabriella, Örkényi Éva vagy Ferrari Violetta. A Gyermekszínház története 1926-ban kezdődött, amikor a mozigépészből lett író, műfordító, mozi- és színidirektor ráébredt, hogy a gyermekek életében ne a harc és az erőszak legyen a modell, hanem saját életükből vett események bemutatására van szükségük, hogy megértsék mit jelentenek a szeretet, a barátság és az önzetlenség fogalmai. Lakner Artúr megírta, bemutatta és filmre vitte minden idők egyik legsikeresebb magyar ifjúsági regényét, az Édes mostohát. 1944-ben a zsidó származása miatt behívót kapott a Rökk Szilárd utcai gyűjtőtáborba, később Németországba hurcolták, ahol nyoma veszett. Lakner Artúr gyermekszínházának központja, illetve lakása ugyanazon a helyen volt Erzsébetvárosban az Erzsébet körút 16-ban, ráadásul itt a kerületben vette feleségül 1916. november 12-én Wollner Ágnest. Az Erzsébetvárosi Értéktár kötelessége, hogy megőrizze az első magyar szinkron elkészítőjének, későbbi legendás színészek felfedezőjének nevét.

**Ökrös Oszkár életműve**

Zenész családban született 1957-ben, Szolnokon. Hatéves korában nagyapja irányításával kezdett cimbalmozni. Nyolc éves korában megnyerte a Magyar Televízió népzenei versenyét a hangszeres szólista kategóriában. Két évvel később, miniszteri engedéllyel vették fel a Konzervatóriumba. Tanulmányai befejeztével a legnagyobb népi együttesekhez (Budapesti Népi Együttes, Magyar Állami Népi Együttes, Honvéd Művészegyüttes) került, s velük szinte az egész világot bejárta. 1990-ben jelent meg első önálló felvétele: A cimbalom varázslója címmel. A művészt a klasszikus és cigányzenei hagyományok ápolását és népszerűsítését szolgáló, világszerte népszerű előadóművészi pályája elismeréseként 2015. március 15-én, a nemzeti ünnepen Kossuth-díjjal tüntették ki. Ökrös Oszkár Erzsébetváros lakosa volt, haláláig az Erzsébet körút 2. III. em. 20. alatt lakott. E különleges tehetségű, legmagasabb elismerésekben részesült zenész életművét megőrizzük az Erzsébetvárosi Értéktárban is.

**S. Nagy István életműve**

A magyar könnyű zene legtermékenyebb alkotója, aki hat évtizedes pályafutása során a legnagyobb sztároknak írt dalszövegeket. Aradszky Lászlótól kezdve Máté Péteren át, a Hungária, az Apostol, az Omega és a Piramis együtteseken át lényegében nem volt magyar előadó vagy együttes, akinek ne írt volna dalt. S. Nagy István húsz éven át, haláláig élt a Dózsa György út 64-es számú házban. Bár nem figyelünk rá, de gyakorlatilag ma is naponta többször, több előadótól hallhatjuk a dalait. Méltán nevezhetjük őt az első magyar slágergyárosnak a szó legnemesebb értelmében.

**Scheiber Hugó életműve**

Scheiber Hugó művészetére először az impresszionizmus és a plein air hatott ebben az időszakban munkásságát a táj-, és életképek jellemezték. Később színvilágát az expresszionizmus befolyásolta. A harmincas évektől az art deco felé fordult, és egyre inkább a nagyvárosi életet ábrázolta műveiben, amelyekben megjelenik a dzsessz, az éjszakai szórakozóhelyek, kabarék, zenészek és dizőzök világa, de zsidó témákat is megfestett, rabbiportrét készített. Scheiber legendásan gyorsan dolgozott, néhány óra alatt megfestett egy képet, és több, mint tízezer festményt alkotott, de számos munkája eltűnt, sokat maga adott el gyakran egy tál ételért. Scheiber Hugó a magyar festészet egyik legszínesebb alakja, már saját életében is számos nemzetközi sikerben részesült, máig a modern magyar festészet egyik legmegosztóbb festőjeként tartják számon. Mára az egyik legkeresettebb alkotó, akinek modernizmusa egyéni karakterrel bíró művek sorában mutatkozott meg. Táncosokat, zenészeket és mulatókat ábrázoló art deco hangvételű művei mostanra már emblematikus képei a korszaknak. A szinte egész életében magányos, nehezen alkalmazkodó művész Budapestre történő visszatérése után szinte egész életét a Kertész utcai lakásukban töltötte. Egyedül a Fészek Klub jelentett számára biztos menedéket, ahol idejének jelentős részét töltötte. Emlékét a Kertész utca 22-es szám alatti lakóházának falán emléktábla őrzi. Erzsébetvárosi Értéktárba történő felvételét megkerülhetetlen munkássága mellett erős helyi kötődése is indokolja.

**Szilárd Klára életműve**

Szilárd Klára jómódú, nagypolgári, zsidó családba született 1921-ben. Szülei jogi pályára szánták, festőtehetségét Aba-Novák Vilmos fedezte fel. 1944-ben menekülnie kellett Magyarországról, 1945-től Genfben kezdett új életet. Itt szerzett diplomát, színházak kulisszáit festette, kirakatokat rendezett be, elvégzett egy üvegkészítő kurzust, ő lett a Neue Zürcher Zeitung illusztrátora. 1951-ben Izraelbe költözött. Ott festészetet tanított, s később megbízták egy helyi zsinagóga üvegablakainak megtervezésével és elkészítésével. Ezt több hasonló megbízás is követte, majd idővel Európa-szerte szürrealisztikus festményeiből és fémszobraiból rendezett egyéni kiállításaival, Claire Szilard néven beírta nevét az ismert és elismert kortárs képzőművészek sorába. Az 1990-es évek elején hazatért Magyarországra, s a Vigadó Galériában rendezett tárlattal mutatkozott be a hazai közönségnek. Rendszeresen állította ki alkotásait, például a budapesti Zsidó Múzeumban és az Ernst Múzeumban is. 2004-ben a Dohány utcai zsinagóga Wallenberg udvarán lévő, holokausztra emlékező színes ólomüveg-kompozicíóját készítette el. 2024 áprilisában emléktáblát állítottak korábbi lakóhelyén Erzsébetvárosban, a Damjanich u. 58. számú ház falára és életművét az Erzsébetvárosi Értéktárban is őrizni kívánjuk.

Kérem a tisztelt Bizottságot az előterjesztés megtárgyalására és a határozati javaslatok elfogadására.

**Határozati javaslatok**

**1.**

**Budapest Főváros VII. kerület Erzsébetváros Önkormányzata Erzsébetvárosi Értéktár Bizottságának /2024 (V.29.) határozata**

Budapest Főváros VII. Kerület Erzsébetváros Önkormányzatának Erzsébetvárosi Értéktár Bizottsága úgy dönt, hogy

1. **Benkő László életművét** az Erzsébetvárosi Értéktárba felveszi.

2. Felkéri a Bizottság elnökét, hogy gondoskodjon az értéktárban való nyilvántartásról és a döntés közzétételéről.

**Felelős:** Szücs Balázs elnök

**Határidő:** 2024. június 10.

**2.**

**Budapest Főváros VII. kerület Erzsébetváros Önkormányzata Erzsébetvárosi Értéktár Bizottságának /2024 (V.29.) határozata**

Budapest Főváros VII. Kerület Erzsébetváros Önkormányzatának Erzsébetvárosi Értéktár Bizottsága úgy dönt, hogy

1. a **Budapesti Lantos Kórust** az Erzsébetvárosi Értéktárba felveszi.

2. Felkéri a Bizottság elnökét, hogy gondoskodjon az értéktárban való nyilvántartásról és a döntés közzétételéről.

**Felelős:** Szücs Balázs elnök

**Határidő:** 2024. június 10.

**3.**

**Budapest Főváros VII. kerület Erzsébetváros Önkormányzata Erzsébetvárosi Értéktár Bizottságának /2024 (V.29.) határozata**

Budapest Főváros VII. Kerület Erzsébetváros Önkormányzatának Erzsébetvárosi Értéktár Bizottsága úgy dönt, hogy

1. az **EMKE kávéházat** az Erzsébetvárosi Értéktárba felveszi.

2. Felkéri a Bizottság elnökét, hogy gondoskodjon az értéktárban való nyilvántartásról és a döntés közzétételéről.

**Felelős:** Szücs Balázs elnök

**Határidő:** 2024. június 10.

**4.**

**Budapest Főváros VII. kerület Erzsébetváros Önkormányzata Erzsébetvárosi Értéktár Bizottságának /2024 (V.29.) határozata**

Budapest Főváros VII. Kerület Erzsébetváros Önkormányzatának Erzsébetvárosi Értéktár Bizottsága úgy dönt, hogy

1. **Kertész Imre életművét** az Erzsébetvárosi Értéktárba felveszi.

2. Felkéri a Bizottság elnökét, hogy gondoskodjon az értéktárban való nyilvántartásról és a döntés közzétételéről.

**Felelős:** Szücs Balázs elnök

**Határidő:** 2024. június 10.

**5.**

**Budapest Főváros VII. kerület Erzsébetváros Önkormányzata Erzsébetvárosi Értéktár Bizottságának /2024 (V.29.) határozata**

Budapest Főváros VII. Kerület Erzsébetváros Önkormányzatának Erzsébetvárosi Értéktár Bizottsága úgy dönt, hogy

1. **Lakner Artúr életművét** az Erzsébetvárosi Értéktárba felveszi.

2. Felkéri a Bizottság elnökét, hogy gondoskodjon az értéktárban való nyilvántartásról és a döntés közzétételéről.

**Felelős:** Szücs Balázs elnök

**Határidő:** 2024. június 10.

**6.**

**Budapest Főváros VII. kerület Erzsébetváros Önkormányzata Erzsébetvárosi Értéktár Bizottságának /2024 (V.29.) határozata**

Budapest Főváros VII. Kerület Erzsébetváros Önkormányzatának Erzsébetvárosi Értéktár Bizottsága úgy dönt, hogy

1. **Ökrös Oszkár életművét** az Erzsébetvárosi Értéktárba felveszi.

2. Felkéri a Bizottság elnökét, hogy gondoskodjon az értéktárban való nyilvántartásról és a döntés közzétételéről.

**Felelős:** Szücs Balázs elnök

**Határidő:** 2024. június 10.

**7.**

**Budapest Főváros VII. kerület Erzsébetváros Önkormányzata Erzsébetvárosi Értéktár Bizottságának /2024 (V.29.) határozata**

Budapest Főváros VII. Kerület Erzsébetváros Önkormányzatának Erzsébetvárosi Értéktár Bizottsága úgy dönt, hogy

1. **S. Nagy István életművét** az Erzsébetvárosi Értéktárba felveszi.

2. Felkéri a Bizottság elnökét, hogy gondoskodjon az értéktárban való nyilvántartásról és a döntés közzétételéről.

**Felelős:** Szücs Balázs elnök

**Határidő:** 2024. június 10.

**8.**

**Budapest Főváros VII. kerület Erzsébetváros Önkormányzata Erzsébetvárosi Értéktár Bizottságának /2024 (V.29.) határozata**

Budapest Főváros VII. Kerület Erzsébetváros Önkormányzatának Erzsébetvárosi Értéktár Bizottsága úgy dönt, hogy

1. **Scheiber Hugó életművét** az Erzsébetvárosi Értéktárba felveszi.

2. Felkéri a Bizottság elnökét, hogy gondoskodjon az értéktárban való nyilvántartásról és a döntés közzétételéről.

**Felelős:** Szücs Balázs elnök

**Határidő:** 2024. június 10.

**9.**

**Budapest Főváros VII. kerület Erzsébetváros Önkormányzata Erzsébetvárosi Értéktár Bizottságának /2024 (V.29.) határozata**

Budapest Főváros VII. Kerület Erzsébetváros Önkormányzatának Erzsébetvárosi Értéktár Bizottsága úgy dönt, hogy

1. **Szilárd Klára életművét** az Erzsébetvárosi Értéktárba felveszi.

2. Felkéri a Bizottság elnökét, hogy gondoskodjon az értéktárban való nyilvántartásról és a döntés közzétételéről.

**Felelős:** Szücs Balázs elnök

**Határidő:** 2024. június 10.

Budapest, 2024. május 21.

**Szücs Balázs**

**a bizottság elnöke**

Mellékletek:

1. melléklet: Benkő László életműve
2. melléklet: Budapesti Lantos Kórus
3. melléklet: EMKE kávéház
4. melléklet: Kertész Imre életműve
5. melléklet: Lakner Artúr életműve
6. melléklet: Ökrös Oszkár életműve
7. melléklet: S. Nagy István életműve
8. melléklet: Scheiber Hugó életműve
9. melléklet: Szilárd Klára életműve